Ekonomia në SHBA - bie papunësia
Ndërkohë Presidenti Barak Obama ka zgjedhur disa këshilltarë të rinj për ekonominë
Shkalla e papunësisë ra papritur në muajin dhjetor në 9.4 përqind nga 9.8 përqind që ishte një muaj më parë. Por Departamenti amerikan i Punës thotë se në muajin dhjetor u shtuan vetëm 103 mijë vende pune, shumë më pak nga parashikimet. Megjithëse raporti vë në dukje se një numër më i madh amerikanësh kanë hequr dorë nga kërkimi i punës, Presidenti Obama tha dje se shifrat janë inkurajuese. Gjatë vizitës së tij në një fabrikë dritaresh pranë Uashingtonit, presidenti tha se ekonomisë iu shtuan 1,3 milionë vende pune vitin e kaluar, rritja më e mirë brenda një viti që nga 2007 dhe ai u shpreh se pret lajme të tjera të mira. Por zoti Obama tha se shifrat tregojnë se duhet që ekipi i tij i ekonomisë të punojë më shumë për përmirësimin e ekonomisë. Presidenti emëroi disa anëtarë të rinj në atë ekip dje, të kryesuar nga Xhin Spërling, i cili do të jetë drejtori i Këshillit Kombëtar të Ekonomisë. Spërling mbante të njejtin post në administratën e presidentit Bill Klinton në vitet 90-të dhe zoti Obama shpreson që të përsëritet suksesi ekonomik i asaj periudhe. Spërling zëvendëson Lleri Samërsin, i cili dha dorëheqjen në fund të vitit të kaluar për t’u kthyer në Universitetin Harvard. Presidenti tha se Spërling punoi me të për të realizuar kompromisin për shkurtimin e taksave me republikanët, i cili i hapi rrugën miratimit të ligjeve të tjera të rëndësishme para sesionit të fundit të Kongresit për vitin 2010. Gjatë vitizës në kompaninë e dritareve, zoti Obama inkurajoi bizneset amerikane të shfrytëzojnë shkurtimet e taksave për të hapur vende pune dhe për të shtuar shpenzimet. Shefi i Bankës Qendrore amerikane, Ben Bernanke, u shpreh me rezerva për ecurinë ekonomike të Shteteve të Bashkuara gjatë dëshmisë së tij dje në Kongres. Ai u tha ligjvënësve se ka të dhëna të shumta se po rigjallërohen shpenzimet e konsumatorëve dhe bizneseve.